b'\n_START_ARTICLE_\nWilliam J. Pegram\n_START_SECTION_\nTidlige \xc3\xa5r\n_START_PARAGRAPH_\nHan blev f\xc3\xb8dt i et hus p\xc3\xa5 Main Street i Richmond, Virginia. Pegram l\xc3\xa6ste jura p\xc3\xa5 University of Virginia da borgerkrigen br\xc3\xb8d ud i 1861.\n_START_SECTION_\nBorgerkrigen\n_START_PARAGRAPH_\nPegram blev hurtigt indrulleret i et artilleribatteri fra Richmond, der blev kaldt "Purcell Artillery" i april 1861. Den unge Pegram blev general A.P. Hills foretrukne artilleriofficer. Han blev kendt for sit akademiske udseende \xe2\x80\x94 ekstrem n\xc3\xa6rsynethed bet\xc3\xb8d at han bar sine guldrandede briller selv i kamp \xe2\x80\x93 og for at v\xc3\xa6re absolut frygtl\xc3\xb8s under slagene. General Henry Heth bem\xc3\xa6rkede at Pegram var "en af de f\xc3\xa5 m\xc3\xa6nd som, tror jeg, var fuldst\xc3\xa6ndig lykkelige n\xc3\xa5r de var i kamp." En af hans soldater huskede, at Pegram mente at, "En soldat b\xc3\xb8r altid s\xc3\xb8ge den mest farlige post, der skal udfyldes."_NEWLINE_Pegram opsamlede en betydelig kamperfaring under borgerkrigen, f\xc3\xb8rst med A.P. Hill\'s ber\xc3\xb8mte "Light Division" og derp\xc3\xa5 med Hills 3. Korps. Han deltog i n\xc3\xa6sten alle de st\xc3\xb8rre slag i det \xc3\xb8stlige operationsomr\xc3\xa5de i krigen, hvor Army of Northern Virginia var involveret._NEWLINE_Willy Pegram steg i graderne fra menig til oberst i artilleriet med ledelsen af 60 kanoner. Der var en bev\xc3\xa6gelse i gang for at forfremme ham til general, men det blev ikke til noget. Det siges at b\xc3\xa5de divisionscheferne Henry Heth og Richard H. Anderson bad om at han m\xc3\xa5tte blive forfremmet og givet kommandoen over en infanteribrigade, og A.P. Hill st\xc3\xb8ttede Heths anbefaling af Pegram: "Ingen officer i Army of Northern Virginia har gjort mere for at fortjene denne forfremmelse end oberstl\xc3\xb8jtnant Pegram." Men Lee forfremmede ikke Pegram, han sagde: "Han er for ung \xe2\x80\x94 hvor gammel er oberst Pegram?" Heth havde svaret: "Det ved jeg ikke, men jeg vil tro omkring 25." Lee svarede: "Jeg tror, at en mand p\xc3\xa5 25 er s\xc3\xa5 god, som han nogensinde vil blive, hvad han samler op efter den alder er erfaringen, men jeg kan ikke forst\xc3\xa5 hvordan det kan v\xc3\xa6re, at n\xc3\xa5r en officer g\xc3\xb8r en god indsats hvor han er, hvorfor skulle han s\xc3\xa5 \xc3\xb8nske at skifte?". Og derfor blev forfremmelsesanbefalingerne sendt tilbage med den p\xc3\xa5tegning, at "artilleriet m\xc3\xa5 ikke miste en s\xc3\xa5 v\xc3\xa6rdifuld officers indsats". Der var mange som mente, at Pegram var den bedste kanon\xc3\xa9r i Army of Northern Virginia._NEWLINE_Willys \xc3\xa6ldre bror, John, var kandidat fra West Point i 1854. John blev dr\xc3\xa6bt i slaget ved Hatcher\'s Run i februar 1865. D\xc3\xb8dsfaldet var et h\xc3\xa5rdt slag for Willy, som altid havde v\xc3\xa6ret n\xc3\xa6rt knyttet til sin \xc3\xa6ldre bror.\n_START_SECTION_\nD\xc3\xb8d\n_START_PARAGRAPH_\nWilly Pegram sagde engang: "M\xc3\xa6nd, n\xc3\xa5r fjenden tager en kanon fra mit batteri, s\xc3\xa5 kig efter mit lig foran den". Den 1. april 1865, i slaget ved Five Forks, et slag som sydstatshistorikeren Douglas Southall Freeman betegnede som "en katastrofal dag der ikke m\xc3\xa5 huskes blot for de fire kanoner, der gik tab eller for de gode soldater der blev taget til fange". Pegram mistede endelig en af sine kanoner, mens han l\xc3\xa5 d\xc3\xb8deligt s\xc3\xa5ret ved siden af den. Han holdt ud til om aftenen, og d\xc3\xb8de kl. 8 den n\xc3\xa6ste morgen. Han blev begravet p\xc3\xa5 Hollywood Cemetery i Richmond._NEWLINE_Pegram havde \xc3\xb8genavnet Willy eller Willie. Hans familie brugte tilsyneladende stavem\xc3\xa5den "Willy" og det samme g\xc3\xb8r hans moderne levnedsbeskriver. Freeman og mange andre forfattere om borgerkrigen staver navnet "Willie." General Joseph R. Anderson, ber\xc3\xb8mt fra Tredegar Iron Works giftede sig med Pegrams s\xc3\xb8ster Mary Evans i 1881.'